Sellise koonddokumendi avaldamine, mida on muudetud pärast väikese muudatuse heakskiitmist kooskõlas määruse (EL) nr 1151/2012 artikli 53 lõike 2 teise lõiguga

(2022/C 217/06)

Euroopa Komisjon on kõnealuse väikese muudatuse heaks kiitnud kooskõlas komisjoni delegeeritud määruse (EL) nr 664/2014 (1) artikli 6 lõike 2 kolmanda lõiguga.

Väikese muudatuse heakskiitmise taotlusega saab tutvuda Euroopa Komisjoni andmebaasis eAmbrosia.

KOONDDOKUMENT

„Cordero Manchego“

ELi nr: PGI-ES-0047-AM03 – 1.12.2020

KPN ( ) KGT (X)

1. Nimi

„Cordero Manchego“

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 1.1. Värske liha (ja rups)

3.2. Punktis 1 esitatud nimetusele vastava toote kirjeldus

Värske liha, mis pärineb üksnes Manchega tõugu mõlemast soost talledelt. Rümbad kuuluvad ekstraklassi ja esimesse klassi, nende kaal on noortallede (Recental) puhul 10–15 kg ja piimatallede (Lechal) puhul 5–8 kg (1 kg vähem, kui rümp on ilma pea ja sisikonnata), neil on piklik profiil, kergelt ümarad ääred ja ühtlased proportsioonid. Liha on lahja kuni keskmiselt rasvane. Rasv on kreemjasvalge värvuse ja tihke konsistentsiga. Liha on kahvaturoosa värvusega, väga õrn ja mahlakas ning sellel on väga meeldiv lõhn.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Tallesid peetakse laudas, nad saavad emapiima ning piiramatult heina ja kontrolliasutuse La Fundación Consejo Regulador lubatud kontsentreeritud sööta, kuni on suutelised pärast võõrutamist sööma üksnes heina ja eespool nimetatud kontsentreeritud sööta.

3.4. Tootmise erietapid, mis peavad toimuma määratletud geograafilises piirkonnas

Tallede kasvatamine ja nuumamine peab toimuma määratletud geograafilises piirkonnas.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

KGTga rümbad tähistatakse kustumatu tindiga lühendiga „CM“, mis kantakse rümpade jala-, aba- ja rinnaosale, ning märgisega, millel on rümba individuaalne number ja kontrolliasutuse La Fundación Consejo Regulador logo. Värvus varieerub sõltuvalt toote „Cordero Manchego“ tüübist [Recental (noortalled) või Lechal (piimatalled)].

Reguleeriva asutuse logo KGT „Cordero Manchego“, „Recental“ (noortalled)

Reguleeriva asutuse logo KGT „Cordero Manchego“, „Lechal“ (piimatalled)

4. Geograafilise piirkonna täpne määratlus

Manchega tõu tootmis- või kasvatuspiirkond on La Mancha geograafiline piirkond, mis hõlmab järgmisi kommuune:

1. Albacete: Mancha, Manchuela, Centro ja Almansa;

2. Ciudad Real: Mancha, Campo de Calatrava ja Campo de Montiel;

3. Cuenca: Manchuela, Mancha Baja ja Mancha Alta;

4. Toledo: La Mancha. 79 230 km2 suuruse pindalaga Castilla-La Mancha on Hispaania suuruselt kolmas autonoomne piirkond.

5. Seos geograafilise piirkonnaga

KGT „Cordero Manchego“ ja [geograafilise piirkonna] vaheline seos põhineb üksnes Manchega tõugu tallede värske liha omadustel. Liha on lahja kuni keskmiselt rasvane ning rasv on kreemjasvalge ja tihke konsistentsiga. Liha värvus on kahvaturoosa. See on väga õrn ja mahlakas ning sellel on väga meeldiv lõhn.

5.1. Geograafilise piirkonna eripära

La Mancha on Vana-Rooma aegne halfakasvatuspiirkond, mida araablased kutsusid Manyáks, mis tähendab „ilma veeta“. Need kaks nimetust näitavad selgelt piirkonna eripära.

Kuigi Castilla-La Manchat peetakse üldiselt tasandikualaks, mille kõige iseloomulikum osa on La Mancha looduspiirkond, on piirkonna näol tegelikult tegemist mägedega ääristatud kõrgplatooga, millest kaks kolmandikku asub kõrgemal kui 600 meetrit ja mitte ükski ala ei ole madalamal kui 200 meetrit üle merepinna. Seega on tegemist piirkonnaga, mida iseloomustavad tasased ja kõrged alad ning mäestikupiirkonnad, mis paiknevad nii piirkonna äärealadel kui ka piirkonna sees ja määravad suures osas piirkonna topograafilise mitmekesisuse ja maastiku eripärad.

Geoloogiliselt on tegemist tasandikuga, mis on kujunenud miotseeni ajajärgu setetest ja asub 650–800 meetri kõrgusel merepinnast. Kuna maastik on tasane, moodustuvad sademeteperioodil suured madalad tiigid ja laguunid, kuhu vesi jääb teatavaks ajaks pidama.

Suuremad jõed on Tajo, Ülem-Guadiana, Júcar (ülem- ja keskjooks), Záncara, Cigüela, Jabalón ja Riánsares, mida vaatamata sellele, et nende vooluhulgad on väga ebaühtlased, kasutatakse laialdaselt kastmiseks, eriti viimasel ajal suurte kastetavate alade tõttu.

Piirkonna neljas eri punktis mõõdetud aasta keskmine temperatuur näitab, et maksimaalsed temperatuurid võivad suvel ulatuda üle 35 °C. Aasta kõige soojem kuu on juuli, mil keskmine temperatuur ulatub 25 °C-ni.

Aasta keskmine sademete hulk on tavaliselt ligikaudu 400 mm, samas kui Hispaania keskmine on ligikaudu 600 mm. Lisaks sellele, et sademete hulk on väike, on see ka ebaühtlaselt jaotunud. Selline olukord on esiteks tingitud asjaolust, et sademed jagunevad aastate lõikes ebaühtlaselt, nii et erinevad sademete kogused mõjutavad eri aastate kliimaandmeid. Teiseks on sademed ka aasta läbi ebaühtlaselt jaotunud; sealjuures on suveperiood kõige kuivem, moodustades aasta sademete hulgast vaevalt 10–15 %. Seevastu kevad ja sügis on üldiselt kõige sademeterikkamad aastaajad.

5.2. Toote eripära

Kuivade alade karjamaadel kasvatatavate lammaste mitmekesine sööt ja tõu eripärad annavad nende lihale mahlasuse, värvuse ning lõhna- ja maitseomadused, mis on seotud nende geograafilise päritoluga.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Manchega tõug on pärismaine lambatõug, mis on selle piirkonnaga pikka aega kohanenud ning olnud selle piirkonna peamine sissetulekuallikas. Tõu puhtus on säilinud ning tõugu ei ole ristatud, see on võimaldanud tõul pikka aega kohaneda karjatamisega kuivas piirkonnas. Selle tõu loomad on suutelised optimaalselt ära kasutama piirkonna loodusressursse (taimkate, aasad, rohesööt, haritavad põllud, kõrrepõllud ja võsastik). Mitmekesine sööt ja tõu eripärad annavad lammaste lihale mahlasuse, värvuse ning lõhna- ja maitseomadused, mis on seotud geograafilise päritoluga.

Manchega tõugu lammaste tallesid on turustatud juba väga ammusest ajast. Sajandite kestel on kasvatamise ja nuumamise tavad muutnud La Mancha traditsioonilise liha kvaliteedi optimaalseks.

Viide tootespetsifikaadi avaldamisele

https://pagina.jccm.es/agricul/paginas/comercial-industrial/consejos_new/pliegos/Pliego_Condiciones_CM_Modificado_20200619.pdf

(1) ELT L 179, 19.6.2014, lk 17.